Nariadenie Komisie (ES) č. 305/2002
z 18. februára 2002,
ktorým sa mení a dopĺňa nariadenie (ES) č. 94/2002 ustanovujúce podrobné pravidlá pre uplatňovanie nariadenia Rady (ES) č. 2826/2000 o informačných a propagačných činnostiach pre poľnohospodárske produkty na vnútornom trhu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2826/2000 z 19. decembra 2000 o informačných a propagačných činnostiach pre poľnohospodárske produkty na vnútornom trhu [1], a najmä na jeho články 12 a 16,
Keďže:
(1) Príloha I b) k nariadeniu Komisie (ES) č. 94/2002 [2] zahŕňa živé rastliny a kvetinárske produkty medzi produkty, ktoré môžu mať prospech z propagačných opatrení. Avšak nariadenie neobsahuje usmernenia pre toto odvetvie v prílohe III k tomuto dokumentu.
(2) Preto treba stanoviť pre odvetvie týchto živých rastlín a kvetinárskych produktov usmernenia stanovujúce všeobecný postup pre kampane, ktoré sa majú vykonať.
(3) Tieto usmernenia poskytujú všeobecné ukazovatele týkajúce sa úloh a cieľov, ktoré sa majú dosiahnuť, uvádzajú hlavné poslania a nástroje, ktoré sa majú použiť, dĺžku trvania opatrení a smerný rozpočet.
(4) Usmernenia zohľadňujú tak situáciu na trhu, ako aj zistenia z posúdenia propagačných kampaní vykonaných od roku 1997 do roku 2000.
(5) Nakoniec na žiadosť niekoľkých členských štátov sa musia aktualizovať informácie obsiahnuté v prílohe II k vyššie uvedenému nariadeniu.
(6) Opatrenia ustanovené v tomto nariadení sú v súlade so stanoviskom spoločného zasadnutia riadiacich výborov - propagácia poľnohospodárskych produktov,
PRIJALA TOTO NARIADENIE:
Článok 1
Text prílohy I k tomuto nariadeniu sa pridáva k prílohe III k nariadeniu (ES) č. 94/2002.
Článok 2
Príloha II k nariadeniu (ES) č. 94/2002 sa nahrádza prílohou II k tomuto nariadeniu.
Článok 3
Toto nariadenie nadobúda účinnosť siedmy deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. februára 2002